CELEX: 32012L0004
Language: lt
Date: 1329868800000
Title: 2012 m. vasario 22 d. Komisijos direktyva 2012/4/ES, kuria iš dalies keičiama Direktyva 2008/43/EB, nustatanti civiliniam naudojimui skirtų sprogmenų atpažinties ir susekamumo sistemą pagal Tarybos direktyvą 93/15/EEB  Tekstas svarbus EEE

23.2.2012   
            
            
               LT
            
            
               Europos Sąjungos oficialusis leidinys
            
            
               L 50/18
            
         KOMISIJOS DIREKTYVA 2012/4/ES
   2012 m. vasario 22 d.
   kuria iš dalies keičiama Direktyva 2008/43/EB, nustatanti civiliniam naudojimui skirtų sprogmenų atpažinties ir susekamumo sistemą pagal Tarybos direktyvą 93/15/EEB
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1993 m. balandžio 5 d. Tarybos direktyvą 93/15/EEB dėl civiliniam naudojimui skirtų sprogmenų pateikimo į rinką ir jos priežiūros nuostatų suderinimo (1), ypač į jos 14 straipsnio antros pastraipos antrą sakinį,
   kadangi:
   
               (1)
            
            
               sprogdiklius, įskaitant padegamąsias virvutes ir kapsulinius degtuvus, reglamentuoja Direktyva 93/15/EEB, bet jie naudojami daugiau pirotechniniais, o ne sprogdinimo tikslais. Netinkamo jų naudojimo poveikis gali būti panašus į mažai rizikos keliančių pirotechninių gaminių netinkamo naudojimo poveikį, todėl jis yra žymiai silpnesnis palyginti su kitų tipų sprogmenimis. Vadovaujantis proporcingumo principu, sprogdikliai, įskaitant padegamąsias virvutes ir kapsulinius degtuvus, neturėtų būti įtraukti į civiliniam naudojimui skirtų sprogmenų atpažinties ir susekamumo sistemą;
            
         
               (2)
            
            
               kompiuterinė sistema, reikalinga civiliniam naudojimui skirtų sprogmenų atpažinties ir susekamumo sistemai įdiegti, kuriama ilgiau nei buvo numatyta pradžioje. Būtina vėliau pradėti taikyti Komisijos direktyvą 2008/43/EB (2), kad sprogmenų pramonei būtų suteikta papildomo laiko, reikalingo visiškai sukurti, išbandyti, patvirtinti elektronines sistemas, kurios reikalingos Direktyvai 2008/43/EB įgyvendinti, ir taip padidinti jų saugumą. Siekiant šio tikslo gamintojų ir importuotojų prievolė ženklinti sprogmenis turėtų būti pradėta taikyti vieneriais metais vėliau – nuo 2013 m. balandžio 5 d. Papildomas laikas būtinas tam, kad visi tiekimo grandinės dalyviai įdiegtų reikiamas elektronines atsekamumo sistemas. Be to, anksčiau pagaminti sprogmenys, kurie neturėjo būti paženklinti pagal Direktyvą 2008/43/EB ir kurių galiojimo laikas ilgesnis, dar nebus perėję tiekimo grandinės, o bendrovių prievolė išlaikyti skirtingų rūšių registravimo sistemas yra nepraktiška. Todėl prievolė rinkti ir registruoti duomenis turėtų būti pradėta taikyti trejais metais vėliau – nuo 2015 m. balandžio 5 d.;
            
         
               (3)
            
            
               kai kurie gaminiai yra per maži, kad ant jų būtų galima nurodyti gamybos vietos kodą ir elektroniškai nuskaitomą informaciją. Dėl kai kurių kitų gaminių formos ar konstrukcijos ant jų techniškai neįmanoma nurodyti unikalių atpažinties žymenų. Šiais atvejais reikiami atpažinties žymenys turėtų būti nurodomi ant kiekvienos mažiausios pakuotės. Ateityje dėl techninės pažangos gali būti įmanoma ant tokių gaminių pritvirtinti gamybos vietos kodą ir elektroniškai nuskaitomą informaciją. Todėl Komisija turėtų iki 2020 m. atlikti tyrimą, kuriuo būtų įvertinta, ar reikiama informacija gali būti nurodyta ant pačių gaminių;
            
         
               (4)
            
            
               todėl Direktyva 2008/43/EB turėtų būti atitinkamai iš dalies pakeista;
            
         
               (5)
            
            
               šioje direktyvoje nustatytos priemonės atitinka Direktyvos 93/15/EB 13 straipsnio 1 dalimi įsteigto komiteto nuomonę,
            
         PRIĖMĖ ŠIĄ DIREKTYVĄ:
   1 straipsnis
   Direktyva 2008/43/EB iš dalies keičiama taip:
   
               1)
            
            
               2 straipsnis papildomas šiais d, e ir f punktais:
               
                           „d)
                        
                        
                           sprogdikliams, kurie yra virveliniai nedetonuojamieji uždegimo įtaisai;
                        
                     
                           e)
                        
                        
                           padegamosioms virvutėms, kurių šerdį sudaro smulkiagrūdžiai juodi milteliai, apsupti minkštu audiniu su vienu arba keliais apsauginiais išoriniais sluoksniais, ir kurios po uždegimo dega iš anksto nustatytu greičiu nesukeldamos išorinio sprogstamojo poveikio;
                        
                     
                           f)
                        
                        
                           kapsuliniams degtuvams, kuriuos sudaro metalinė arba plastikinė kapsulė, kurioje yra mažas kiekis nuo smūgio lengvai užsidegančio pirminės sprogstamosios medžiagos mišinio, ir kurie atlieka uždegimo elementų funkciją šaulių ginklų šoviniuose arba šaunamųjų užtaisų padegamosiose kapsulėse.“
                        
                     
         
               2)
            
            
               7 straipsnis pakeičiamas taip:
               „7 straipsnis
               Detonatoriai
               Detonatorių unikalus atpažinties žymuo yra ant detonatoriaus apvalkalo pritvirtinama lipni etiketė arba tiesiogiai žymimas spaudmuo ar įspaudas. Ant kiekvienos detonatorių dėžės pritvirtinama atitinkama etiketė.
               Be to, įmonės gali kiekvieną detonatorių ženklinti pasyvia inertiška elektronine žymena ir atitinkama žymena ženklinti kiekvieną detonatorių dėžę.“
            
         
               3)
            
            
               9 ir 10 straipsniai pakeičiami taip:
               „9 straipsnis
               Degtuvai ir stiprintuvai
               Degtuvų, išskyrus paminėtuosius 2 straipsnyje, ir stiprintuvų unikalus atpažinties žymuo yra ant tokių degtuvų ir stiprintuvų pritvirtinama lipni etiketė arba tiesiogiai žymimas spaudmuo. Ant kiekvienos tokių degtuvų ir stiprintuvų dėžės pritvirtinama atitinkama etiketė.
               Be to, įmonės gali kiekvieną tokį degtuvą ir stiprintuvą ženklinti pasyvia inertiška elektronine žymena ir atitinkama žymena ženklinti kiekvieną tokių degtuvų ir stiprintuvų dėžę.
               10 straipsnis
               Detonuojamoji virvutė
               Detonuojamųjų virvučių unikalus atpažinties žymuo yra ant ritės pritvirtinama lipni etiketė arba tiesiogiai ant jos žymimas spaudmuo. Unikalus atpažinties žymuo žymimas kas penkis metrus arba ant detonuojamosios virvutės išorinio apvalkalo, arba ant ekstruzijos būdu pagaminto vidinio plastikinio sluoksnio, esančio iškart po detonuojamosios virvutės išoriniu pluoštiniu sluoksniu. Ant kiekvienos detonuojamosios virvutės dėžės pritvirtinama atitinkama etiketė.
               Be to, įmonės gali naudoti virvutės viduje pritvirtinamą pasyvią inertišką elektroninę žymeną ir atitinkama žymena ženklinti kiekvieną virvutės dėžę.“
            
         
               4)
            
            
               15 straipsnio 1 dalies antra pastraipa pakeičiama taip:
               „Šias nuostatas jos taiko nuo 2013 m. balandžio 5 d. Tačiau nuo 2015 m. balandžio 5 d. jos taiko nuostatas, būtinas, kad būtų laikomasi 3 straipsnio 6 dalies bei 13 ir 14 straipsnių.“
            
         
               5)
            
            
               Įterpiamas 15a straipsnis:
               „15a straipsnis
               Iki 2020 m. gruodžio 31 d. Komisija atlieka tyrimą, kuriuo būtų įvertinta, ar dėl techninės pažangos galima panaikinti priedo 3 punkte nustatytas išimtis.“
            
         
               6)
            
            
               Priedo 3 punktas papildomas šiomis pastraipomis:
               „Jeigu gaminiai yra per maži, kad ant jų būtų galima nurodyti 1 punkto b papunkčio i ir ii dalyse bei 2 punkte paminėtą informaciją, arba jeigu dėl jų formos ar konstrukcijos ant jų techniškai neįmanoma nurodyti unikalių atpažinties žymenų, unikalus atpažinties žymuo nurodomas ant mažiausios pakuotės.
               Kiekviena mažiausia pakuotė užplombuojama.
               Kiekvienas detonatorius ar stiprintuvas, kuriam taikoma antroje pastraipoje nustatyta išimtis, ženklinamas nenutrinamu žymeniu taip, kad jame būtų pateikta aiškiai įskaitoma 1 punkto b papunkčio i ir ii dalyse minima informacija. Esamas detonatorių ir stiprintuvų skaičius nurodomas ant mažiausios pakuotės.
               Kiekvienos detonuojamosios virvutės, kuriai taikoma antroje pastraipoje nustatyta išimtis, ritė arba apvija ir, jeigu taikoma, mažiausia pakuotė ženklinama unikaliu atpažinties žymeniu.“
            
         2 straipsnis
   1.   Valstybės narės ne vėliau kaip 2012 m. balandžio 4 d. priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą bei tų nuostatų ir šios direktyvos atitikties lentelę.
   Tas nuostatas jos taiko nuo 2013 m. balandžio 5 d.
   Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
   2.   Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
   3 straipsnis
   Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
   4 straipsnis
   Ši direktyva skirta valstybėms narėms.
   
      Priimta Briuselyje 2012 m. vasario 22 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 121, 1993 5 15, p. 20.
   
      (2)  OL L 94, 2008 4 5, p. 8.